КӨРНЕКТІ ОТАНДЫҚ ЭТНОЛОГ – Х.А. АРҒЫНБАЕВТЫҢ ӨМІРІ МЕН ШЫҒАРМАШЫЛЫҒЫ

Егеменді еліміздің тарихында терең із қалдырған Ә.Х. Марғұлан, И.В. Захаров, В.В. Востров, М.С. Мұқанов, У.Х. Шәлекенов, Ү.Қыдыралин, Р.Д. Ходжаева, Х.А. Қауанова т.б. сынды алдыңғы толқын отандық этнологтардың есімдерімен қатар Халел Арғынбайұлы Арғынбаевтын аты ерекше аталады. Ол, өз ғұмырын осы салаға арнап, 1920-1940 жылдардағы оқиғалармен байланысты тосын қисындарға толы өмірлік белестерді басынан кешірді. Олардың арасында 1929-1932 жж. ауыл-шаруашылығын зорлықпен ұжымдастыру, 1931-1933 жж. ашаршылық жылдары, 1941-1945 жж. Ұлы Отан соғысы т.б. қыйын қыстау оқиғаларды атауға болады. Этнология ғылымының болашақ майталманы 1924 жылдың 21 қыркүйек күні Павлодар облысы, Баянауыл ауданы, № 17 ауылда (Жамбыл атындағы колхоз) орта шаруалар отбасында дүниеге келген. Бұл шұрайлы өлке Қазақстанның барлық аумақтарына ұлттық мәдениет, ғылым, әдебиет саласындағы бірегей дарын иелерін алып келгенімен белгілі. Солардың қатарында қазақтың төңкеріске дейінгі этнография мен фольклорының білгірі, меценат, Ш.Ш. Уәлихановтың нағашысы – Мұса Шорманов; белгілі дінтанушы, ақын, фольклорист Машһүр-Жүсіп Көпеев; қазақ әдебиетінің классигі Сұлтанмахмұт Торайғыров; отандық драматургия мен киноматографияның негізін қалаушы Зейін Шашкин мен Шәкен Айманов; театр және киноматографияның шебері Кәукен Кенжетаев; ғұлама ғалым, Қазақстанның Ұлттық Ғылым академиясының бірінші президенті Қаныш Сәтбаев, Ұлттық Ғылым академиясының президенті Шапық Шөкин, академиктер Әлкей Марғұлан, Әбікен мен Есен Бектұров, Әбілқас Сағынов (Социалистік Еңбек ері), Зайрулла Дүйсенбеков және басқалары бар. Арғынбаевтар отбасы, олардың басқа да ағайындары сынды кеңестік тоталитарлық жүйенің қыспағын көрді. Ұжымдастыру кезінде мал-мүлкінен айырылып, көшпелі және жартылай отырықшы өлкелерді жайлаған зұлмат ашаршылықтан қашуына байланысты 1931 ж. Кузбасқа көшуге мәжбүр болған. Әкесі – Арғынбай бұл жерде шахтер қызметін атқарған. Мұқтаждық келесі жылы әкесін Қиыр Шығысқа – Камчаткадағы Петропавловск қаласына көшуіне мәжбүр етті. Арғынбай – дүкен күзетшісі ретінде жұмыс атқарса, анасы – Қарабаева Майра тігін шеберханасында қызмет еткен. Осы жерде, Петропавловск қаласында Халел Арғынбаев алғашқы рет мектеп табалдырығын аттап, 1934 жылы 2 сыныпты бітірген. Осы жылы отбасының Новосібір қаласына қоныс аударуына байланысты, 3 сыныпты аталған қалада аяқтайды. 1935 жылы Талдықорған облысының Қаратал ауданына көшкен. Мұнда әкесі колхоз ұжымына қосылады. Кейін, 1938 жылы Қапал ауданына қоныс аударады, 1952 жылы зейнетақыға шығады. 1938-1939 оқу жылдары Халел Арғынбайұлы Қоңыр орта мектебін бітіріп, Қапал педагогикалық учлищесіне оқуға түседі. 1942 жылы аталған оқу орнын аяқтайды [1, 6 п.; 2].

 **Мажитзанова Диана Дәулетханқызы**

**әл-Фараби атындағы ҚазҰУ-дың 2 курс магистранты**

**Ноянов Еділ Ноянұлы**

**әл-Фараби атындағы ҚазҰУ-дың т.ғ.к.,доценты**